
Mássalhangzó előtti gemináció a Közép- és Dél-Olaszországban beszélt olasz nyelvben

Az olasz igen konzervatív nyelv, fonotaktikája nagyban korlátozza a hangzótorlódások, pl. a mássalhangzócsoportok ejtését. Egyes nyelvészek halandzsaszavak kiejtetésével igyekeznek felmérni az olasz fonotaktika produktivitását (vö. Krämer 2009), kutatásomban én egész más oldalról, az olaszok idegen (L2) akcentusának vizsgálatával igyekszem ugyanezt megtenni.
A zárhang előtagú mássalhangzó-kapcsolatok (TC) az olasz nyelvben rosszul formáltak, ezért limitált az előfordulásuk. Az olaszok idegen akcentusában azonban jól megfigyelhetők az ebben az esetben alkalmazott javító stratégiák. A akusztikus felmérések alapján az adatközlők egyértelműen nem képesek kapcsolatként kezelni a TC-csoportokat, legtöbb esetben svá-betoldást alkalmaznak: /TC/ > [TVC]. A közép- és délolasz adatközlők esetében azonban egy másik javító stratégia is megfigyelhető: a T előtag geminálása: /TC/ > [TTC]. Előadásom célja a gemináció javító stratégiaként való bemutatása, miszerint a felszíni szerkezetben ugyan bonyolultabb forma jön létre a mélyszerkezethez képest, ám ennek köszönhetően őrződhet meg a kimenetben a bemeneti alak valamennyi eleme, az olasz nyelv konzervativitásának megfelelően. A geminálódási folyamatot optimalitáselméleti keretben elemzem (vö. Kager 1999; Krämer 2009).
A gemináció nemcsak az olaszok idegen akcentusában, hanem a közép- és délolasz regionális köznyelvben is visszatérő jelenség. A legjellemzőbb példa az ol. tecnico ’szerelő’ szó délolasz kiejtése: [tekkniko], amelyben a /k/ mindig megnyúlik az /n/ előtt, ám svá-betoldás csak ritkán fordul elő. Dolgozatommal még 2013 őszén neveztem az OTDK-ra, azóta a kutatásom számos fejleménnyel gazdagodott, előadásomban ezeket is be szeretném mutatni, a korpuszul szolgáló hangfelvételek közzétételével együtt.

